**SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2017 M. SAUSIO 27 D. SPRENDIMO NR. TS-1 „ DĖL PRITARIMO REORGANIZUOTI AKCINĘ BENDROVĘ** **ROKIŠKIO KOMUNALININKAS IR AKCINĘ BENDROVĘ ROKIŠKIO BUTŲ ŪKĮ “ PANAIKINIMO“**

**AIŠKINAMASIS RAŠTAS**

2019-05-31

Rokiškis

**Sprendimo projekto tikslas ir uždaviniai.**

Šiuo sprendimu naikinamas Rokiškio rajono savivaldybės tarybos 2017 m. sausio 27 d. sprendimas Nr. TS-1 „Dėl pritarimo reorganizuoti akcinę bendrovę „Rokiškio komunalininkas“ ir akcinę bendrovę „Rokiškio butų ūkį“

**Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalis nustato savivaldybės tarybos išimtinę kompetenciją, o šios įstatymo normos 21 punktas prie savivaldybės tarybos išimtinės kompetencijos priskiria biudžetinių ir viešųjų įstaigų (kurių savininkė yra savivaldybė), savivaldybės įmonių, akcinių bendrovių, uždarųjų akcinių bendrovių steigimą, reorganizavimą, likvidavimą ir jų priežiūrą, savivaldybės mokymo ir auklėjimo įstaigų vadovų skyrimą į pareigas ir atleidimą iš jų teisės aktų nustatyta tvarka, dalyvavimą steigiant, reorganizuojant ir likviduojant viešuosius ir privačius juridinius asmenis;

To paties įstatymo 18 straipsnis įvardina Nuostatas dėl savivaldybės tarybos priimtų teisės aktų sustabdymo, panaikinimo, apskundimo. Jo 1 dalis skelbia, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Kitų savivaldybės viešojo administravimo subjektų priimtus teisės aktus gali sustabdyti ar panaikinti pagal kompetenciją savivaldybės taryba.

Rokiškio rajono savivaldybės tarybos reglamento, patvirtinto Rokiškio rajono savivaldybės tarybos 2019 m. kovo 29 d. sprendimu Nr. TS-43, 92 punktas, reglamentuoja, kad savivaldybės tarybos priimtus teisės aktus gali sustabdyti ar panaikinti pati Savivaldybės taryba.

**Sprendimo projekto esmė.**

Rokiškio rajono savivaldybės taryba 2017 m. sausio 27 d. sprendimu Nr. TS-1 „Dėl pritarimo reorganizuoti akcinę bendrovę „Rokiškio komunalininkas“ ir akcinę bendrovę „Rokiškio butų ūkis“ nusprendė pritarti reorganizuoti akcinę bendrovę „Rokiškio komunalininkas“ ir akcinę bendrovę „Rokiškio butų ūkis“ prijungiant akcinę bendrovę „Rokiškio butų ūkis“ prie akcinės bendrovės „Rokiškio komunalininkas“.

Iškilus abejonėms dėl šio savivaldybės tarybos sprendimo sujungti dvi akcines bendroves pagrįstumo buvo atlikta šių bendrovių veiklos efektyvumo, rentabilumo rodiklių analizė, šių rodiklių palyginimas vienos bendrovės su kita, bandyta nustatyti dviejų bendrovių susijungimo nauda ir racionalumas, sujungimo stiprybės ir silpnybės, stengtasi numatyti galimas sujungimo pasekmes, veiklų efektyvumo ir bendrovės vystymosi perspektyvas po sujungimo. Dėl to akcinėje bendrovėje „Rokiškio komunalininkas“ buvo atliktas auditas, veiklos efektyvumui nustatyti. Bendrovių sujungimo klausimams padidintą dėmesį skyrė šių bendrovių valdybų nariai. Vyko pasitarimai, šių bendrovių specialistų, vadybininkų išklausimai. Rokiškio rajono savivaldybės tarybos 2019 m. vasario 20 d. sprendimu Nr. TS-29 „Dėl laikinosios AB „Rokiškio butų ūkis“ ir „Rokiškio komunalininkas“ reorganizavimo komisijos sudarymo“ buvo sudaryta komisija šių bendrovių reorganizavimo procesams vertinti.

Įvardintomis organizacinėmis, vadybinėmis priemonėmis objektyvių duomenų, patvirtinančių akcinių bendrovių reorganizavimo, prijungiant akcinę bendrovę „Rokiškio butų ūkis“ prie akcinės bendrovės „Rokiškio komunalininkas“, tikslingumą, pagrįstą racionalesne ir efektyvesne veiklos perspektyva, nenustatyta.

Užsitęsęs šių akcinių bendrovių reorganizavimo procesas neigiamai atsiliepia bendrovių veiklai, neša nuostolius, nežinia dėl bendrovių ateities, demotyvuoja darbuotojus tinkamai, efektyviai dirbti. Reorganizavimo neigiamas pasekmes, bendrovių veiklos nuostolingumą (ypač akcinės bendrovės „Rokiškio komunalininkas“) rodiklius savo Ataskaitoje patvirtina Savivaldybės tarybos sudaryta Laikinoji komisija konstatavusi, kad AB „Rokiškio komunalininkas“ veikla 2018 metais buvo nuostolinga, patyrė 138,8 tūkst. Eur nuostolį, kad AB „Rokiškio komunalininkas“ neūkiškumas gali pakenkti efektyviai dirbančiai AB „Rokiškio butų ūkis“, o reorganizavimo proceso užbaigimas nestabilizuos padėties, neatneš laukiamo efektyvumo ir bendrovė nesugebės suvaldyti situacijos. Komisija, taip pat, konstatavo, kad reorganizavimo procedūroms AB „Rokiškio komunalininkas“ jau išleido 15,6 Eur, AB „Rokiškio butų ūkis“ – 1 tūkst. Eur, rajono savivaldybės administracija – 700 Eur. Komisija siūlė bendrovių sujungimo procesą sustabdyti.

Reorganizuojamų bendrovių vadovai, pristatydami 2018 metų akcinių bendrovių veiklos ataskaitas, taip pat, reiškė pageidavimus ir prašymus baigti nepagrįstas racionalumu ir naudingumu bendrovių reorganizavimo-sujungimo procedūras.

Remiantis šiais, išdėstytais, pagrįstais motyvais parengtas Savivaldybės sprendimo projektas „Dėl Rokiškio rajono savivaldybės tarybos 2017 m. sausio 27 d. sprendimo nr. ts-1 „ Dėl pritarimo reorganizuoti akcinę bendrovę „Rokiškio komunalininkas“ ir akcinę bendrovę „Rokiškio butų ūkis “ panaikinimo“ .

**Galimos pasekmės, priėmus siūlomą tarybos sprendimo projektą**

**Teigiamos -** stabilizuota akcinių bendrovių „Rokiškio komunalininkas“ ir „Rokiškio butų ūkis“ veikla, atstatyta šių bendrovių darbuotojų derama motyvacija efektyviai dirbti, pateisinti jų lūkesčiai ateityje turėti darbą, sėkmingai tęsti darbinę veiklą šiose bendrovėse.

**Neigiamos** – nenumatyta.

**Kokia sprendimo nauda Rokiškio rajono gyventojams**

Gaus deramas pageidaujamas akcinių bendrovių „Rokiškio komunalininkas“ ir „Rokiškio butų ūkis“ teikiamas paslaugas ir turės tikimybę tokias paslaugas užsitikrinti ateityje.

**Finansavimo šaltiniai ir lėšų poreikis**

Sprendimo projektui įgyvendinti lėšų poreikis nenustatytas.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl nevertintinas antikorupciniu požiūriu.

Savivaldybės meras Ramūnas Godeliauskas

Rengė: Stasys Meliūnas